Ebrahim Raisi

**Ebrahim Raisolsadati** (1960–2024), kjent som **Ebrahim Raisi**, var en iransk politiker, muslimsk jurist og høyesterettspresident og statsadvokat. Han var medlem av Ekspertrådet i Iran fra 2007. Raisi ble i valget 18. juni 2021 valgt til Irans president, og tiltrådte presidentembetet 3. august 2021. Raisi omkom i en helikopterstyrt i mai 2024. Ali Khamenei erklærte 5 dager landesorg etter dødsfallet.

## Liv og virke
Ebrahim Raisi så seg selv som en *[[sayyid]]*, det vil si nedstammende fra profeten Muhammed, gjennom Husayn ibn Ali-linjen (skjønt også knyttet til linjen Ali ibn al-Husayn Zayn al-’Abidin), og kom fra en persisk klerikerfamilie. Ebrahim Raisi var gift med Jamileh Alamolhoda; hun var forsker og professor ved Shahid Beheshti-universitetet i Teheran. De hadde to døtre.

Han har blitt kalt «slakteren av Teheran» og «dødsagenten» etter at han i 1980-årene var medlem i de såkalte «dødskommisjonene» som i løpet av sommeren 1988 var ansvarlige for drapet på flere tusen politiske fanger.

Han meldte seg som kandidat til presidentvalget som ble holdt den 19. mai 2017, men tapte mot Hassan Rouhani. 

Han stilte opp igjen fire år etter, og ble valgt til posten som president ved valget den 18. juni 2021. Han var en del av landets religiøse elite. Han ble tatt i ed i august 2021, og avløste med det president Hassan Rouhani. Han ble valgt overveldende med 61,95 % av de avgitte stemmer i et valg som imidlertid hadde en valgdeltagelse på 48,8%, det laveste i mer enn 40 år. Ved valget deltok det to andre kandidater, etter at tre andre kandidater trakk seg innen valgdagen.

Etter at islamsk moralpoliti (arabisk مطوع , *muṭawwiʿ*) hadde forårsaket den arresterte kurdisk-iranske kvinnen Mahsa Aminis død i Teheran brøt det ut landsomfattende protester i september 2022 mot hijabtvangen, mot Raisis regjering, og mot regjeringslederne - det vil si mot Irans teokratiske politiske styringssystem. Ved protestene ble mer enn 200 demonstranter drept av statsmaktene. Raisi gjorde på den ene side USA ansvarlig for protestene og sa på den andre side at det var nødvendig med  «dialog» for å rydde av veien «tvilen» i samfunnet. Dessuten bebudet han en gjennomgang av lovene.

Under Raisis presidentperiode økte Iran sin anrikelse av uran, stanset internasjonale inspeksjoner, og støttet Russland da landet i 2022 invaderte Ukraina. Iran foretok også et missil- og droneangrep på Israel under Gazakonflikten og fortsatte å støtte militante grupper som Hezbollah og Houthi-bevegelsen. 

Ifølge nyhetsbyrået Reuters var han Ali Khameneis protesjé og lå an til å etterfølge ayatollahen som Irans øverste leder.

19. mai 2024 ble Raisi og flere høytstående tjenestemenn drept da Raisis helikopter styrtet nær landsbyen Uzi i Øst-Aserbajdsjan, og en lete- og redningsaksjon ble igangsatt. Dagen etter ble det kunngjort at helikopteret var funnet, og at president Raisi var blant de omkomne. I helikopterstyrten omkom også blant annet utenriksminister Hossein Amir-Abdollahian.

President Ebraham Raisi er den andre iranske president som døde i embetet, etter Mohammad-Ali Rajai, som mistet livet da statsministerens kontor ble bombet i 1981.

## Fotnoter

## Referanser


## Eksterne lenker
*